Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 979

17. IRÁNYVONAL AZ ALKALMAZKODÓKÉPESSÉG ÖSZTÖNZÉSE A VÁLLALATON BELÜL A vállalaton belüli szakismereti szint megújítása érdekében a tagállamok vállalják, hogy felülvizsgálják azokat az akadályokat, főként az adózás területén jelenlévőket, amelyek gátolják a humán beruházásokat, továbbá gondoskodnak a vállalaton belüli képzések 2000/52. szám adóügyi vagy más jellegű ösztönzéséről. Az érvényben lévő szabályok összességét is áttekintik abból a szempontból, hogy azok hozzájárulnak-e a foglalkoztatás útjában álló akadályok elhárításához, és kellően segítik-e a munkaerőpiac alkalmazkodását a gazdaság strukturális változásaihoz. A Kormány célja az irányvonalban említett akadályok és a vonatkozó hazai jogszabályok folyamatos felülvizsgálata, és a felülvizsgálat eredményeitől függően a humánberuházások és a vállalaton belüli képzések, valamint a munkaerő alkalmazkodóképességének ösztönzése, illetve továbbfejlesztése. Indoklás A gazdaság és a munkaerőpiac 90-es évek első felében megtörtént gyors átalakulása a munkaerő képzettségével és alkalmazkodóképességével szembeni igényeket dinamikusan megnövelte. Az átalakulás ugyanakkor — elsősorban a nagyüzemeknél korábban kiépült tanműhelyek megszűnése miatt — nem kedvezett a munkaadóknál folyó képzéseknek. Jelentősen csökkent a munkaadóknak az a lehetősége, hogy saját utánpótlásukat kiképezzék. A vállalaton belüli humánberuházások, képzések kedvezőtlen tendenciája csak az utóbbi években kezdett megváltozni. A már beindult kedvező folyamatokat azonban tovább kell erősíteni, mert a munkaerő felkészültsége, alkalmazkodóképessége alapvető feltétele az EU-hoz történő sikeres csatlakozásnak. Korábbi kormányzati intézkedések A megtett intézkedések közül alapvető jelentőségű, hogy a Munkaerőpiaci Alap szakképzési alaprészéből, valamint a foglalkoztatási alaprészéből a képzési támogatások széles rendszere épült ki. A szakképzési alaprészből az alapképzés tárgyi feltételeinek fejlesztésére irányuló beruházásokra pályázat útján támogatások nyerhetők el. A szakmunkástanulók képzési feltételeinek javítását szolgálja az a szabályozás, amely szerint a fizetendő szakképzési hozzájárulás 75%-áig költséget számolhat el az a vállalkozás, amely csoportos gyakorlati képzés feltételeit biztosítja a szakmunkástanulók számára. A szakképzési hozzájárulás egy része felhasználható a vállalaton belüli humánerőforrás-fejlesztésre. A foglalkoztatási alaprészből képzési támogatás nemcsak a munkanélkülieknek, hanem a munkanélküliséggel veszélyeztetetteknek is nyújtható. Ezáltal az alaprész nagy szerepet játszik abban, hogy a vállalaton belüli átképzésekkel is javuljon a munkaerő alkalmazkodóképessége, és megelőzhetők legyenek az elavult képzettség miatti elbocsátások. Az adótörvények is elősegítik a foglalkoztatás növelését és a szakképzettség megszerzését. Így a személyi jövedelemadó törvény szerint adózó vállalkozók, valamint a legfeljebb 20 fő alkalmazottat foglalkoztató társas vállalkozások — ha legalább 50%-ban megváltozott munkaképességű személyt foglalkoztatnak — személyenként havi 3 ezer forinttal csökkenthetik bevételeiket. Emellett a szakképzésre vonatkozó kedvezményeket a társasági adóról és az osztalékadóról szóló törvény szerint adózó gazdálkodó szervezetek is létszámkorlát nélkül vehetik igénybe. A szakképző iskolai tanulóval kötött, jogszabályban meghatározott szerződés alapján személyenként havi 6 ezer forinttal csökkenthetik a bevételüket. Ha sikeres szakvizsgát tett tanulót, valamint korábban munkanélküli személyt foglalkoztatnak — a foglalkoztatás ideje alatt, de legfeljebb 12 hónapon keresztül — a befizetett társadalombiztosítási járulék összegével is csökkenthetik a bevételt. Az Aktív Foglalkoztatási Célelőirányzatból nyújtott támogatásokkal az új munkahelyek teremtése, a meglévők megőrzése különösen a foglalkoztatási szerkezet átalakításával érintett térségekben segíthető. A támogatást gazdasági társaságokon kívül egyéni vállalkozók is igényelhetik, beruházási és képzési költségeikre egyaránt. A Célelőirányzatból a beruházásokhoz kötődő képzések támogatása elérheti a költségek 100%-át, amelyet a kedvezményezett munkaadó vissza nem térítendő formában kaphat meg. E támogatás a munkahelyteremtéshez és a munkahelymegőrzéshez kapcsolódó képzések esetében egyaránt segítette a munkavállalók alkalmazkodóképességének javulását. Szükséges akciók A jelenleg érvényben lévő szabályozási elemeket — esetleg kisebb módosításokkal — továbbra is fenn kell tartani. Az esetleges módosításoknak azt kell szolgálniuk, hogy a támogatások az Európai Unió előírásainak is megfeleljenek. Az érvényes adókedvezmények és támogatások rendszerének eredményességét azonban folyamatosan figyelemmel kell kísérni, és értékelni kell. A szükséges korrekciókról, új támogatási elemek bevezetéséről ezen vizsgálatoktól függően kell dönteni. IV. PILLÉR: AZ ESÉLYEGYENL ŐSÉG POLITIKÁJÁNAK MEGER ŐSÍTÉSE

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes